[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000004", "text": "so\u0302namlyfraOct 15, 20223 min read"}, {"text_idx": "#000006", "text": "*For English Review see language toggle switch on top of page*"}, {"text_idx": "#000007", "text": "Dwi\u2019m yn meddwl fod 'na \u2018run ohonan ni\u2019n darllen hwn sydd heb gael rhyw gysylltiad neu'i gilydd gyda\u2019r Gwasanaeth Iechyd Gwladol (yr NHS) ar ryw bwynt yn ein bywydau. Dwi\u2019n cyfri fy hun yn lwcus iawn i fod yma a deud y gwir, achos mi gefais i driniaeth yn yr ysbyty pan oeddwn i\u2019n saith oed am ddos cas o froncitis. Oni bai am driniaeth hwnnw, does wybod be fasa wedi digwydd. Dwi\u2019n grediniol fod yr NHS wedi achub fy mywyd i, (a hynny fwy nac unwaith, go debyg!)"}, {"text_idx": "#000008", "text": "Mae\u2019r NHS yn cael lot o stick yn y cyfryngau, ac mae \u2018na gwyno diddiwedd amdano gan rai, yn enwedig pan \u2018da chi methu cael deintydd, neu wedi bod yn disgwyl am syrjeri pen-glin ers blynyddoedd... A na, does 'na neb yn dweud ei fod yn berffaith - siw\u0302r Dduw mae \u2018na broblemau a meysydd i wella, ond y gwir ydi, \u2018da ni\u2019n anghofio weithiau pa mor bali lwcus ydan ni i gael triniaeth feddygol ddi-da\u0302l i bawb."}, {"text_idx": "#000009", "text": "Yn gyntaf, dwi isio dweud gair neu ddau am y gyfres \u2018Enwogion o Fri\u2019 - sy\u2019n enghraifft dda o sut mae cynhyrchu cyfres ddiddorol ac amrywiol tu hwnt, ac o safon uchel. Nid yn unig ei fod yn rhoi cyfle i nifer o awduron ac arlunwyr gwahanol, ond mae hefyd yn dewis a dethol y ffigyrau hanesyddol yn ofalus, fel ein bod yn cael gwybod mwy am bobl \u2018da ni heb glywed digon amdanynt. Mae \u2018na o\u0302l cynllunio ar y gyfres, a dwi\u2019n siw\u0302r fod lot o sylw\u2019n cael ei roi at baru awduron a dylunwyr, ac mae pob partneriaeth hyd yma wedi gweithio\u2019n wych - a phob llyfr gyda\u2019i vibes unigryw ei hun. Vale\u0301riane Leblond (awdur Y Cwilt) sydd yn darlunio tro \u2018ma, a Manon Steffan Ros sy\u2019n awduro, felly \u2018da ni mewn dwylo saff! Syniad da oedd cyhoeddi dau fersiwn hefyd - sy\u2019n gwneud y llyfr yn hygyrch i fwy o bobl."}, {"text_idx": "#000010", "text": "I Gymro mae ein Diolch"}, {"text_idx": "#000011", "text": "Tydi o\u2019n anhygoel meddwl fod stori\u2019r GIG \u2013 gwasanaeth sydd wedi achub miliynau o bobl dros y degawdau - yn cychwyn yma yng Nghymru, gyda bachgen o Dredegar, Aneurin Bevan, neu \u2018Nye\u2019 fel yr oedd yn cael ei adnabod."}, {"text_idx": "#000012", "text": "Gadawodd \u2018Nye\u2019 yr ysgol yn 14 oed, ac fe weithiodd fel glo\u0308wr am flynyddoedd \u2013 gan ddysgu\u2019r grefft o siarad yn gyhoeddus ac annerch tyrfa drwy ei waith gyda\u2019r undeb. Mynnodd hawliau gwell i\u2019w gyd-weithwyr. Ar o\u0302l iddo ddod yn siaradwr cyhoeddus o fri, cafodd ei ethol fel Aelod Seneddol dros yr ardal. Roedd pobl yn credu ynddo."}, {"text_idx": "#000013", "text": "Gwnaeth gryn argraff tra roedd yn San Steffan. Dwi ddim am ddweud gormod, achos mae Manon Steffan yn adrodd stori ei fywyd yn llawer gwell na fi. Ond roedd gan \u2018Nye\u2019 weledigaeth \u2013 i wneud newidiadau anferth ac i greu rhywbeth wirioneddol arbennig."}, {"text_idx": "#000014", "text": "Dwi\u2019n dal i ryfeddu mai Cymro oedd tu o\u0302l i\u2019r syniad am wasanaeth cyntaf-o\u2019i-fath i gynnig gofal meddygol am ddim i bawb. Roedd y gymuned yn bwysig iawn i Nye, ac mae hyn yn amlwg o\u2019i waith ddiwedd dros bobl eraill ar hyd ei fywyd. Mae\u2019r llyfr yn cyfleu\u2019n hyfryd, sut y dylanwadwyd y dyn gan y gymuned glos yn Nhredegar, a\u2019r gofal oedd gan bawb o\u2019i gilydd yno."}, {"text_idx": "#000015", "text": "Ydi, mae\u2019r GIG dan bwysau enfawr, ac mae ei ddyfodol yn y fantol oherwydd y rhai sy\u2019n ei gam-drin, yn ei gymryd yn ganiataol ac yn ei wrthwynebu, ond o ddifrif calon, mae\u2019n rhaid i ni afael ynddo\u2019n dynn a\u2019i drysori. We don\u2019t know how good we\u2019ve got it wir i chi! Peth amhosib yw rhoi pris ar ein diolch ni fel cenedl i Nye Bevan, ac i holl staff y GIG sy\u2019n gweithio\u2019n ddiflino i ofalu amdanom pan fo\u2019r angen."}, {"text_idx": "#000016", "text": "Mae\u2019r NHS yn llygedyn o obaith mewn byd sy\u2019n gallu bod yn llawn rhagfarn ac annhegwch. Esiampl wych o sut mae gofalu am ein gilydd, yn hytrach na dim ond edrych ar o\u0302l ein hunain, yn talu ar ei ganfed yn y pen draw. Ac mae\u2019r cyfan yn dechrau mewn tref ym Mlaenau Gwent."}, {"text_idx": "#000022", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000023", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]